ועדת הכלכלה, כנסת 20, פרוטוקול מספר 468, 2017-03-08 10:45

איתן כבל: אני פותח את ישיבת ועדת הכלכלה.

איתן כבל: היום יום רביעי, י' באדר התשע"ז ה-8 במארס 2017.

איתן כבל: שלום לכולם: לאורחים, ליועצות המשפטיות, הרשם, וכמובן הדובר, חבריי חברי הכנסת.

איתן כבל: בעקבות פנייה של כמה וכמה גופים, שחלקם נמצאים כאן סביב השולחן וחלקם לא, סביב הכותרת, שאני מאוד-מאוד ממקד אותה וחשוב לי לומר את הדברים בצורה הכי ברורה: למרות שהחוק כבר עבר בוועדה את ההכנה לקריאה שנייה ושלישית במליאת הכנסת, למרות זאת, באופן מאוד-מאוד חריג, כיוון שהדיון הזה היה מהארוכים שאני הובלתי, וגם, איך אמרתי?

איתן כבל: הגעתי כבר למצב שקצה נפשי בהתעסקות עימו.

איתן כבל: כי יש שלב שבו, איך אומרים?

יעקב פרי: הסאה מוגדשת.

איתן כבל: הסאה כבר הוקדחה.

יעקב פרי: הוקדחה.

איתן כבל: כן.

איתן כבל: למרות זאת, על מנת שאני אוודא שלא תיפול שגגה ושאנחנו עושים את הדבר הנכון, הרשתי לעצמי לבקש בקשה לדיון מחדש, ואני קודם כל מעלה את הבקשה הזו לדיון מחדש, להצבעה.

איתן כבל: מי בעד, ירים את ידו.

איתן כבל: בעד – פה אחד

איתן כבל: נמנעים – אין

איתן כבל: תודה רבה.

איתן כבל: הבקשה לדיון מחודש אושרה.

איתן כבל: אני, ברשותך גברתי, רוצה שתשימי את הנקודה בדיוק.

איתן כבל: אני לא פותח דיון.

איתן כבל: שאף אחד כאן לא יתבלבל.

איתן כבל: אני גם לא מרשה לדבר על עניינים שאינם נוגעים לנקודה הספציפית שאותה עכשיו תציג היועצת המשפטית.

איתן כבל: אני אאפשר כמובן כאן.

איתן כבל: אני רק רוצה להזכיר שגם, לא רק לנו, גם לפרוטוקול, לדורות הבאים: אנחנו עסקנו בשאלה, שתיכף היועצת המשפטית תיגע בה, וגם הגיעו חומרים.

איתן כבל: וזה לא בדיוק שראיתי שפה מישהו התנפל על השטיח הירוק כדי לחסום אותנו מלהמשיך ולעסוק בעניין.

איתן כבל: אבל איך אמרתי?

איתן כבל: למרות זאת ואף על פי כן, כדי שלא תיפול שגגה ונרגיש שעשינו את הדבר הכי נכון, אז אנחנו פתחנו את זה לדיון.

איתן כבל: בבקשה, גברתי.

<אתי בנדלר: אוקיי.

<אתי בנדלר: הנוסח שהכנתי לישיבה הקודמת ושהוקרא בוועדה ואושר בוועדה, הכיל הוראה שאנחנו מכנים אותה כ-use it or lose it.

<אתי בנדלר: דהיינו, שהארכת זכות היוצרים למפיק תקליט בתקליט מ-50 שנה ל-70 שנה, תהיה מותנת בכך שבעל זכויות היוצרים בתקליט, המפיק, עושה שימוש, כפי שהוגדר בהצעת החוק.

<אתי בנדלר: דהיינו, מפיק מספיק עותקים לרשות הציבור או שמעמיד את התקליט לרשות הציבור.

<אתי בנדלר: אלא שכפי שאני ניסחתי את זה, ההוראה הזאת של use it or lose it, כפי שהיא נוסחה, חלה רק במקום שבו יש לגורם זכות מבצעים והוא העביר את זכות המבצעים שלו לבעל זכות היוצרים בתקליט.

<אתי בנדלר: העולה מזה הוא שמשעה שאין זכות מבצעים בתקליט שהועברה למפיק התקליט, ההוראה של use it or lose it לא חלה.

<אתי בנדלר: העלו עוד בדיון, עורכת הדין דלית פלדמן העלתה עוד בדיון את הטענה שאם כך יוצא שלגבי תקליטים שנוצרו לפני שנת 1984; כידוע, חוק זכות מבצעים נחקק בשנת 1984, ולכן יש זכויות מבצעים רק החל מאותה שנה.

<אתי בנדלר: תקליטים שנוצרו בשנים 1967 עד 1984, מאחר שאין בהם זכות מבצעים – ההוראה הזאת שלuse it or lose it לא תחול לגביה.

<אתי בנדלר: ההערה נשמעה, הייתה תגובה.

<אתי בנדלר: חברי הכנסת לא מצאו לנכון לדון בהערה והמשכנו הלאה.

<אתי בנדלר: אחרי הדיון הייתה שיחת מסדרון בינינו בכל זאת, ובהמשך גם הייתה פנייה: גם לחברי הכנסת, לחברי הוועדה, גם אליי, ואפילו שלחו ליועץ המשפטי.

<אתי בנדלר: אני מעריכה אתכם שלא שלחתם גם לראש הממשלה בעניין הזה.

<אתי בנדלר: מכל מקום, הייתה טענה שלא חשבנו.

יעקב פרי: יש לקונה.

<אתי בנדלר: בעצם, הוועדה לא הבינה.

<אתי בנדלר: אנחנו, כולנו, לא הבנו את הטענה הזאת, ולכן מבקשים בכל זאת לשוב ולדון מחדש.

<אתי בנדלר: עכשיו, אני רוצה להסביר מה המשמעות של השארת המצב כפי שהוא אם הוועדה לא תקבל את הבקשה, ואני אגיד בדיוק מה הבקשה.

<אתי בנדלר: המשמעות היא שמפיקי התקליטים, שיש כבר זכות יוצרים הרי לתקליטים משנת 1967 ואילך; לגבי התקופה מ-1967 עד 1984 – מוארכת להם זכות היוצרים מ-50 שנה ל-70 שנה, ואף אחד לא יכול לבוא ולומר להם: רגע, לא ניתן להשיג את התקליטים האלה בכלל בשוק.

<אתי בנדלר: למה?

<אתי בנדלר: כי התנאי של use it or lose it לא חל לגבי העניין הזה.

איתן כבל: לא קיים עליהם.

יעקב פרי: כן.

יעקב פרי: לא חל עליהם.

<אתי בנדלר: הבקשה, אם כך, לנתק את הזיקה בין הצורך או החובה של מפיק התקליט לעשות שימוש; זאת אומרת, להעמיד את התקליטים לרשות הציבור כתנאי להארכה או שהם יאבדו את הזכות לתקופה נוספת – לנתק את זה מהשאלה אם הייתה או לא הייתה זכות מבצעים בתקליט הזה.

<אתי בנדלר: זה כל הסיפור.

<אתי בנדלר: זאת אומרת, לא נותנים זכות מבצעים למי שאין לו זכות מבצעים על פי החוק.

<אתי בנדלר: זה ברור.

<אתי בנדלר: אבל ההארכה לתקופה נוספת של 20 שנה מותנית בכך שהם ינצלו את הזכות הזאת.

<אתי בנדלר: ואם הם לא מנצלים את הזכות הזאת, אז הציבור יכול.

<אתי בנדלר: הציבור לרבות המבצעים.

<אתי בנדלר: לא משנה.

<אתי בנדלר: אבל כל אחד מהציבור יכול לעשות שימוש בתקליט.

איתן כבל: תודה, גברתי.

איתן כבל: מישהו רוצה להתייחס לדברים?

איתן כבל: רוצה לומר את עמדתו?

<אתי בנדלר: להוסיף, לתקן.

איתן כבל: להוסיף, לתקן.

<קריאה: אנחנו לגמרי בעד.

<אייל פרייס: אפשר?

איתן כבל: שם ותפקיד.

<אייל פרייס: עורך הדין אייל פרייס, יועץ משפטי חיצוני לפדרציה לתקליטים.

<אייל פרייס: אני מבין שהתיקון שפה מדובר, כי אני התכתבתי עם הוועדה לפני, היא שפסקה - - -

<אתי בנדלר: איתי התכתבת.

<לאה ורון: עם היועצת המשפטית אתי בנדלר.

<לאה ורון: כן.

<אתי בנדלר: אני לא הוועדה.

<אייל פרייס: עם היועצת המשפטית אתי בנדלר.

<אייל פרייס: פסקה 2ב, שנמצאת כרגע לפני סעיפים 1 ו-2, תועבר לפני סעיפים 3 ו-4.

<אתי בנדלר: אני השבתי לך שאני אחליט על הנוסח הסופי אחרי שהוועדה תחליט לקבל את העניין.

<אתי בנדלר: אני מניחה שזה יהיה העניין, אבל אני חוזרת ואומרת:

<אתי בנדלר: הניסוח זה הפררוגטיבה שלי בהתאם ובלבד שהניסוח נותן ביטוי מושלם להחלטות הוועדה.

<אתי בנדלר: אני לא רוצה להתחייב כרגע.

<אתי בנדלר: אני חושבת שזה מה שאני אעשה, וכתבתי לעצמי אפילו נוסח שאני היום אשב עליו באופן סופי, גם עם החברים.

<אתי בנדלר: זאת אומרת, עם משרד המשפטים, עם הנסחית.

<אתי בנדלר: ככל הנראה זה מה שיהיה, אבל אני לא רוצה להתחייב.

איתן כבל: השאלה המרכזית מבחינתי: האם יש לכם בעיה עקרונית, ערכית, עם העניין הזה?

איתן כבל: זה מה שחשוב.

יעקב פרי: עם 1997 יש לפדרציה בעיה?

<אייל פרייס: ככל שמדובר בפדרציה, אדוני, אנחנו רואים שמדובר פה בתיקון בעל אופי טכני.

<אייל פרייס: לא בתיקון בעל אופי מהותי.

איתן כבל: כן.

יעקב פרי: נכון.

<אייל פרייס: ובאמת, נושא ה-use it or lose it, זה בסדר גמור שכפי שאני רואה איך הדברים הולכים להיות מנוסחים – אין לנו בעיה.

איתן כבל: אוקיי.

איתן כבל: תודה רבה.

איתן כבל: מישהו רוצה עוד להתייחס?

<נועם סולן: נועם סולן, הספרייה הלאומית.

<נועם סולן: רציתי פשוט לתת קרדיט.

<נועם סולן: מר יאיר אבן זוהר ועורכת הדין דלית פלדמן הסבו את תשומת ליבי.

<נועם סולן: ממני זה ברח.

איתן כבל: אני רק רוצה לתת, אם כבר.

איתן כבל: הפנייה הייתה מהקליניקה למשפט וטכנולוגיה; מהצלחה – התנועה הצרכנית לקידום חברה כלכלית הוגנת; מזמרשת; מוויקימדיה ומאוניברסיטת חיפה.

איתן כבל: אוקיי.

איתן כבל: אלה הגורמים שפנו אליי.

איתן כבל: ובעקבות כך, לאחר - - -

יעקב פרי: אם כבר, אולי ניתן לגברת מחיפה זכות של שני משפטים.

יעקב פרי: שהיא לא תגיד שהיא נסעה לשווא.

<דלית פלדמן: רק רציתי להגיד תודה רבה לוועדה שבאמת נאותה - - -

איתן כבל: בבקשה.

איתן כבל: אז קודם כל אני רוצה להצביע.

איתן כבל: מי בעד התיקון המוצע?

איתן כבל: בעד – פה אחד

איתן כבל: נמנעים – אין הצעת חוק הארכת תקופת זכות יוצרים בתקליט וזכויות מבצעים (תיקוני חקיקה), התשע"ז-2017, נתקבלה.

איתן כבל: תודה.

איתן כבל: התיקון אושר.

איתן כבל: ואני מבקש שזה כבר יעלה במהרה.

איתן כבל: כבר דחפנו ומשכנו אותם מספיק זמן.

<אתי בנדלר: אדוני, זה יונח בשבוע הבא על שולחן הכנסת.

איתן כבל: תודה.

איתן כבל: תודה.

איתן כבל: אני רק רוצה לומר לכם, ברשותכם, מילה אחת, ואני אומר את זה לכם:

איתן כבל: אני מאוד לא אהבתי את האגרסיביות הבלתי מתקבלת על הדעת שבה אתם פעלתם.

איתן כבל: אני אומר לכם שאילו לא הייתה לי את תחושת השליחות הפנימית, ואין לי ספק שמעטים מחברי הכנסת היו מקבלים את העניין שלכם; כי גם אני יודע.

איתן כבל: אני ראיתי את הלשון שבה גם פניתם ליועצת המשפטית, שהיא יד ימיני, יד ימיננו כולנו פה, שעושה עבודה מדהימה ועבודת קודש, ובהרבה דברים היא באמת כאור לי שמכוון אותי בעבודה שלי.

איתן כבל: ואני מוכרח לומר את זה גם כאן לזכותה.

איתן כבל: ומאוד לא אהבתי.

איתן כבל: אני רוצה שתדעו שהאינסטינקט הראשוני שלי היה להגיד לכם: חברות וחברים, תודה רבה לכם, תהיו בריאים, סעו לשלום.

איתן כבל: המפתחות בפנים, מה שנקרא.

איתן כבל: אבל אמרתי לעצמי שאני אלך הביתה, אני אשן עם עצמי, ואני חושב שבסוף - - -

יעקב פרי: אבל בכל זאת, שיהיו בריאים.

איתן כבל: נכון.

איתן כבל: זה תמיד טוב.

איתן כבל: תודה רבה לכם, הישיבה נעולה.